**Navodila za prijavo na akcijo Star papir za novo upanje 2012**

**Izobraževalne ustanove**

**O prijavi**

Prijave na akcijo zbiranja papirja potekajo preko **spletnega obrazca**.

Prijave zbiramo od **10. septembra do 15. oktobra 2012**.

**Ob prijavi na akcijo lahko sodelujete tudi v natečaju zbiranja najboljšega predloga za dodelitev sredstev od akcije.** Ker si resnično želimo, da bi akcija otroke, učence in dijake čim bolj pritegnila in da bi jo lahko vzeli za svojo, se nam zdi prav, da se odločitev, komu ponuditi pomoč v Sloveniji, prepusti prav njim. Naj otroci, učenci in dijaki povedo, komu bi radi pomagali, izmed vseh idej pa bo nato posebna komisija izbrala predlog, ki bo finančno podprt.

Vsaka ustanova se bo s prijavo na akcijo potegovala tudi za **nagrado**, in sicer:

- zmagovalna ustanova, ki bo v **akciji zbrala največ papirja**, bo prejela **nastop plesne skupine The Artifex**

- ustanova, ki bo sodelovala tudi v natečju za najboljši predlog in bo podala zmagovalni predlog, komu bomo podelili sredstva od akcije, pa prejme **posebne zvezke za vsakega posameznika** na vaši ustanovi.

1. **Potek prijave**

Ustanova, ki se želi prijaviti na akcijo, najprej določi **kontaktno osebo**, ki bo zadolžena za komunikacijo med sodelujočo ustanovo in izvajalci projekta.

* 1. **Prijava na akcijo BREZ sodelovanja na natečaju, komu nameniti sredstva od akcije**

Kontaktna oseba izpolni spletno prijavnico. **Zadnji rok za oddajo prijave** je **15. oktober 2012**.

* 1. **Prijava na akcijo S sodelovanjem na natečaju, komu nameniti sredstva od akcije**

V kolikor bo vaša ustanova sodelovala tudi v natečaju za idejo, mora kontaktna oseba **pred izpolnitvijo spletne prijavnice** poskrbeti, da ustanova pripravi **predlog projekta za namen podelitve sredstev od zbranega papirja**.

**Način izbora predloga projekta za namen podelitev sredstev od zbranega papirja:**

Vzgojitelji in razredniki skupaj z otroki, učenci in dijaki izberejo en predlog ter ga posredujejo kontakti osebi. Predlogi, med katerimi izbirajo otroci, učenci in dijaki, so lahko ekološki in/ali socialni projekti ter projekti, ki bodo izboljšali kakovkost bivanja v lokalnem okolju.

Učiteljski izbor izmed vseh prejetih predlogov izbere en predlog, za katerega meni, da ima največjo težo. Pri tem naj si pomaga z naslednjim **sistemom točkovanja**, ki ga bo uporabila naša posebna komisija (predsednica Društva Ekologi brez meja: Petra Matos, član upravnega odbora podjetja Dinos: Kristijan Mlinar in ambasador projekta, katerega ime je zaenkrat še skrivnost), ki bo izmed vseh predlogov ustanov izbrala tistega, ki bo prejel sredstva od zbranega papirja:

Opis projekta: jasen in obrazložen namen, ozadje in cilji za naprej

Največje število točk: 5

Število posameznikov, ki bodo imeli od projekta direktno korist

Največje število točk: 5

Trajanje projekta

Nad 5 let: 5 točk

Več kot eno leto: 3 točke

Manj kot eno leto: 1 točka

Skupina/osebe, ki so stvar projekta

Otroci in mladostniki, zavodi, ustanove za otroke in mladostnike: 5 točk

Mladi do 35 let, družine, drugi zavodi: 3 točke

Starejši od 35 let: 1 točka

Izvirnost projekta, ki jo komisija oceni po občutku

Največje število točk: 5

Opomba: V primeru, da dobijo projekti enako število točk, šteje kriterij izvirnosti oz se komisija izmed teh odloči po svoji vesti.

**Kontaktna oseba izbrani predlog prijavi na prijavnem obrazcu poleg vseh ostalih osnovnih podatkov.**

**Zadnji rok za oddajo prijave** je **15. oktober 2012**.

1. **Po prijavi - akcija**

**Po poteku obdobja prijav** vsaka prijavljena ustanova na navedeni kontaktni elektronski naslov **prejme nadaljna obvestila o poteku akcije**, in sicer:

* seznam kontaktov podjetja Dinos, s katerimi se mora kontaktna oseba ustanove sama dogovoriti za točen datum dostave zabojnika kot tudi za prevzem zabojnika v mesecu novembru, ko bo potekala akcija zbiranja papirja
* plakat za obveščanje vseh otrok, učencev in dijakov ter zaposlenih na ustanovi kot tudi drugih krajanov, zato svetujemo, da ustanova plakat po potrebi večkrat natisne, nanj napiše datum zbirne točke na ustanovi ter ga nalepi na vidna mesta
* spletne pasice
* informacije o dodatnih aktivnostih projekta, ki bodo potekale v času projekta

**Podjetje Dinos** bo na **dogovorjen dan v novembru** na naslov ustanove dostavilo zabojnik in ga nato na dogovorjen dan tudi odpeljalo.

Otroci, učenci dijaki in zaposleni naj papir zbirajo že pred zbirnim dnem v novembru doma, na dan dostave Dinosovega zabojnika pa naj ga prinesejo v ustanovo. Prav tako pa bodo lahko star papir na ta dan v zabojnik prinesli tudi ostali okoliški prebivalci. Tako bo imel vsak prebivalec Slovenije možnost doprinesti svoj delček k projektu in omogočiti, da se bo v dobrodelne namene zbralo čim več denarja. Zbirna točka ustanove bo zabeležena tudi na spletnem zemljevidu na strani projekta.

Podjetje Dinos bo poskrbelo, da se bodo **zbrane količine starega papirja ustrezno beležile**. Podatki o količini zbranega papirja bodo v času zbiranja papirja v novembru dnevno ažurirani na spletni strani projekta.

**Objava rezultatov**

Rezultati količin vsega zbranega papirja bodo objavljeni dne **6. decembra 2012**. Na ta dan bodo objavljeni tudi vsi nagrajenci, torej med drugim tudi:

1.Ustanova, ki bo zbrala največ papirja:

* Zmagala bo tista ustanova, ki bo zbrala največ kg papirja / otroka v tej ustanovi.
* Ustanova bo nagrajena s plesnim nastopom skupine The Artifex
* Koncert bo predvidoma izveden v mesecu decembru oz. po dogovoru.
* Nagrajena ustanova bo o nagradi obveščena po telefonu ter objavljena na spletni strani projekta.

2.Ustanova, katere predlog bo izbran za donacijo sredstev od zbiralne akcije:

1. Zmagala bo tista ustanova, katere predlog bo izbran za donacijo sredstev od zbranega papirja
2. Ustanova bo nagrajena z dovolj veliko količino prav posabnih zvezkov za vse otroke, učence oz. dijake v ustanovi
3. Nagrado prejme ustanova predvidoma v mesecu decembru oz. po dogovoru.
4. Nagrajena ustanova bo o nagradi obveščena po telefonu ter objavljena na spletni strani projekta.